लालकृष्ण आडवाणी और अटल बिहारी वाजपेयी की पहली मुलाकात उस समय हुई जब आडवाणी आरएसएस के प्रचारक के रूप में राजस्थान में काम कर रहे थे। इस समय अटल जनसंघ में अपनी पहचान बना चुके थे। बताया जाता है कि एक बार वाजपेयी किसी कार्यक्रम में हिस्सा लेने मुंबई जा रहे थे रास्ते में कोटा स्टेशन पर आडवाणी से उनकी पहली मुलाकात हुई। 1957 में जन संघ ने अटल बिहारी वाजपेयी को तीन लोकसभा सीटों लखनऊ, मथुरा और बलरामपुर से चुनाव लड़ाया था। वाजेपयी लखनऊ में चुनाव हार गए, मथुरा में उनकी ज़मानत ज़ब्त हो गई लेकिन बलरामपुर से चुनाव जीतकर वह लोकसभा में पहुंचे। इसी दौरान दीनदयाल उपाध्याय ने आडवाणी को दिल्ली बुला लिया। उन्हें संसदीय कार्य देखने की जिम्मेदारी सौंपी जो अब तक अटल बिहारी वाजपेयी देख रहे थे।